பிலிப்பீன்சின் அதிகாரபூர்வப் பெயர் பலமுறை மாற்றத்திற்குள்ளானது. பிலிப்பீனியப் புரட்சியின் போது மலொலோஸ் காங்கிரஸ் "ரிப்புப்ளிக்கா பிலிப்பினா" அல்லது பிலிப்பீன் குடியரசை நிறுவுவதாகப் பிரகடனப்படுத்தியது. எசுப்பானிய-அமெரிக்கப் போர் (1898) மற்றும் பிலிப்பீன்-அமெரிக்கப் போர்க் (1899–1902) காலத்திலிருந்து பொதுநலவாயக் காலம் (1935–46) வரை அமெரிக்கக் காலனித்துவ அதிகாரிகள் எசுப்பானியப் பெயரின் மொழிபெயர்ப்பான "பிலிப்பீன் தீவுகள்" என இந்நாட்டைக் குறிப்பிட்டனர். 1898 பாரிசு உடன்படிக்கை ஏற்பட்டதிலிருந்து "பிலிப்பீன்சு" என்ற பெயர் தோன்றி நாட்டின் பொதுவான பெயராகவும் மாறியது. இரண்டாம் உலகப் போர் முடிந்ததும் "பிலிப்பீன்சு குடியரசு" என்பது அலுவல்முறைப் பெயராக வழங்கப்பட்டு வருகின்றது.